**Poeţii au perle în ochi**

*Lavinia E. Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poeţii au perle în ochi

când vorbesc

despre iubire.

Din cochilie de cer

li se naşte cuvântul

spălat de valurile

durerii.

Poeţii au perle în ochi

când scriu cu roua

florilor,

îmbogăţind taina Raiului.

Pe-un mal de lumină

pescuiesc lacrimi

de înger

şi hrănesc o lume întreagă.

Când primele perle au căzut

din ochii lui Dumnezeu,

poetul şi-a deschis sufletul

şi de atunci în el respiră

mii de lumi…

Din coasta poetului-Adam

s-a născut dorul.